Polisieman geskiet op Stellenbosse wynplaas | Netwerk24
Deur Maygene de Wee en Meghan Lawrence 23 Mei 2019 10:09
'n Polisiekonstabel (31) van Stellenbosch is Woensdagaand vermoedelik deur een van sy kollegas of 'n private veiligheidswag op 'n wynplaas buite die dorp doodgeskiet.
Kapt. FC van Wyk, Wes-Kaapse polisiewoordvoerder, sê lede van die Stellenbosch-polisiekantoor se misdaadvoorkomingseenheid het Woensdagaand gereageer op inligting dat 'n huisroof op 'n plaas in die omgewing beplan word.
"Die polisielid is omstreeks 21:50 geskiet toe hy 'n verdagte agternagesit het. Hy het op die toneel aan sy beserings beswyk."
Van Wyk sê in 'n verklaring toe die polisie inligting oor die beplande rooftog ontvang, het hulle nog nie geweet op watter plaas dit sou wees nie. Die inligting is deur speurders opgevolg en die polisielede is uitgestuur om die gebied te patrolleer.
"Die polisie het die verdagtes opgespoor en agternagesit. Die polisielid is noodlottig gewond tydens die skietery."
Daarna het hulle vasgestel dat daar inderdaad 'n huisrooftog was.
"Die rooftog was omstreeks 20:00 op 'n plaas naby Vlottenburg. Die verdagtes is nie aangekeer nie en word nog gesoek."
Maygene de Wee berig die konfrontasie tussen die verdagtes en die polisie het uiteindelik op die wêreldbekende wynplaas Meerlust op Baden Powell-weg buite Stellenbosch geëindig.
Volgens bronne vertroud met die saak, is die konstabel van agter geskiet. Sy dienspistool is glo langs hom gevind met al 15 patrone wat aan hom uitgereik is nog in die magasyn.
Die konstabel se naam sal eers bekend gemaak word sodra sy naasbestaandes oor sy dood in kennis gestel is.
Foto's wat glo op die misdaadtoneel geneem is, is op 'n WhatsApp-groep vir gemeenskapsveiligheid gedeel.